মুহাম্মদ ইবনে সাদ ইবনে আবি ওয়াক্কাস

মুহাম্মদ ইবনে সা'দ ইবনে আবি ওয়াক্কাস (; ৬৪০ –৭০২ খ্রি.) ছিলেন একজন মুসলিম সামরিক কমান্ডার ও উমাইয়া খিলাফতের প্রসিদ্ধ প্রতিপক্ষ। তিনি সাহাবি সা'দ ইবনে আবি ওয়াক্কাসের পুত্র, যিনি আল-হাররার যুদ্ধের (৬৮৩) সময় মদীনার প্রতিরোধে অংশগ্রহণ করেন এবং পরে উমাইয়া শাসনের বিরুদ্ধে ইবনে আশআসের প্রধান ইরাকি বিদ্রোহীদের একজন শীর্ষস্থানীয় সেনাপতি হন। বিদ্রোহ ব্যর্থ হওয়ার পর উমাইয়া কর্তৃপক্ষ তাকে বন্দী করে এবং হাজ্জাজ বিন ইউসুফের নির্দেশে তাকে মৃত্যুদণ্ড দেওয়া হয়।

 প্রাথমিক জীবন 
তিনি সাহাবি সাদ ইবনে আবি ওয়াক্কাসের ছেলে ছিলেন, যিনি নবি মুহাম্মদের একজন প্রসিদ্ধ সাহাবি ও কুরাইশ গোত্রের সদস্য ছিলেন। সা‘দ ইরাক দখলের সময় ৬৩০ এর দশকে মুসলিম সেনাবাহিনীর নেতৃত্ব দেন এবং কু্ফা প্রতিষ্ঠা করেন, যা ইরাকের দুটি প্রধান ঘাঁটি ও প্রাদেশিক রাজধানীর একটি ছিল। মুহাম্মদ সম্ভবত ইরাকে জন্মগ্রহণ করেন এবং ৬৪৫ সালে তার পিতা সাদের কু্ফার গভর্নরের পদ থেকে পদত্যাগ করার পর খিলাফতের রাজধানী মদিনায় চলে যান। তাঁর মারিয়া দক্ষিণ আরবের কিন্দা গোত্রভুক্ত ছিলেন, যাদের কু্ফায় গুরুত্বপূর্ণ উপস্থিতি ছিল। মুহাম্মদ ও তার ভাই উমর সাদের অন্য সন্তানদের মধ্যে রাজনৈতিকভাবে সবচেয়ে সক্রিয় ছিলেন। 

 উমাইয়াদের বিরুদ্ধে অবস্থান 
তার ভাই উমর যেখানে উমাইয়া খিলাফতের পক্ষে লড়াই করেন এবং ৬৮০ খ্রিষ্টাব্দে কারবালার যুদ্ধে নবির দৌহিত্র হুসাইন ইবনে আলিকে হত্যা করার জন্য কুখ্যাতি অর্জন করেন, সেখানে মুহাম্মদ সাধারণভাবে উমাইয়া বিরোধী অবস্থান গ্রহণ করেন।

৬৮৩ খ্রিষ্টাব্দে হাররার যুদ্ধের সময় যখন উমাইয়া বাহিনী মদিনায় বিদ্রোহ দমন করছিল, তখন তিনি মদিনাবাসীদের পক্ষে যুদ্ধ করেন। ৯ম শতাব্দীর মুসলিম ইতিহাসবিদ আল-তাবারির বর্ণনায় উল্লেখ আছে যে, তিনি পিছু হটতে থাকা একদল উমাইয়া সৈন্যকে ধাওয়া করেন এবং তাদের উপর আক্রমণ চালাতে থাকেন। তবে যুদ্ধক্ষেত্রে উমাইয়াদের বিজয় স্পষ্ট হয়ে উঠলে তিনি সরে দাঁড়ান। অপর একটি বর্ণনায় বলা হয়েছে, উমাইয়া বাহিনীর সেনাপতি মুসলিম ইবনে উকবা যুদ্ধ বন্ধের নির্দেশ দেওয়ার পরও মুহাম্মদের আক্রমণ উমাইয়া সেনাদের পুনরায় আক্রমণে উসকে দেয়। ফলে আরো অনেক মদিনাবাসী নিহত হন এবং নারীদের বিরুদ্ধে অবমাননামূলক ঘটনা সংঘটিত হয় এবং শহরের সম্পদ লুট করা হয়। সম্ভবত এসব ঘটনার পর তিনি অল্প সময়ের জন্য মদিনা ত্যাগ করেন। তবে ৬৯২–৬৯৪ সালে হাজ্জাজ বিন ইউসুফের।শাসনামলে তিনি পুনরায় মদিনায় ফিরে আসেন বলে ধারণা করা হয়। কারণ, ঐ সময়ে তিনি উমাইয়া খলিফা আবদুল মালিক ইবনে মারওয়ানের কাছে হাজ্জাজকে অপসারণের দাবিতে মদিনার যে প্রতিনিধি দল গিয়েছিল, তিনি তাঁদের অন্তর্ভুক্ত ছিলেন। 

 ইবনুল আশআসের বিদ্রোহে ভূমিকা 
পরবর্তীতে মুহাম্মদ ইরাকে ফিরে যান, যেখানে তিনি কুফার কিন্দি বংশীয় নেতা ও সেনাপতি ইবনে আশআসের নেতৃত্বে পরিচালিত বৃহৎ ইরাকি বিদ্রোহের একজন সমর্থকে পরিণত হন। এই বিদ্রোহ উমাইয়া শাসনের বিরুদ্ধে ইরাক অঞ্চলের অন্যতম বড় আন্দোলন ছিল, যা রাজনৈতিক ও প্রশাসনিক অসন্তোষের ফলস্বরূপ গড়ে উঠেছিল। ৭০১ সালে সংঘটিত দাইর জামাজিমের যুদ্ধে তিনি ইবনুল আশআসের পদাতিক বাহিনীর সেনাপতির দায়িত্ব পালন করেন। এই যুদ্ধে বিদ্রোহী বাহিনী উমাইয়া খেলাফতের সিরীয় সৈন্যদের মুখোমুখি হয়। উমাইয়া বাহিনীর নেতৃত্বে ছিলেন ইরাকের গভর্নর হাজ্জাজ বিন ইউসুফ, যিনি ৬৯৪ সাল থেকে ইরাক শাসন করছিলেন এবং তিনি কঠোর প্রশাসনিক নীতির জন্য পরিচিত ছিলেন। দাইর জামাজিমের যুদ্ধে বিদ্রোহীরা শেষ পর্যন্ত পরাজিত হয়। পরাজয়ের পর মুহাম্মদ মাদায়েনের (প্রাচীন তিসফুন) নিয়ন্ত্রণ গ্রহণ করেন। এই শহরটি পরবর্তীতে বিদ্রোহীদের যোদ্ধার কেন্দ্রে পরিণত হয়। তবে হাজ্জাজের অগ্রযাত্রার খবর পেয়ে তিনি সেখান থেকে সরে গিয়ে বসরার দিকে রওনা হন। সম্ভবত তিনি পরে ইবনুল আশআসের সঙ্গে মাসকিনের যুদ্ধে যোগ দেন। এই যুদ্ধে বিদ্রোহীরা পুনরায় পরাজিত হয় এবং এর মাধ্যমে কার্যত ইবনুল আশআসের বিদ্রোহের সমাপ্তি ঘটে। এই ধারাবাহিক পরাজয়ের ফলে ইরাকে উমাইয়া শাসনের কর্তৃত্ব পুনঃপ্রতিষ্ঠিত হয় এবং বিদ্রোহী শক্তি ছত্রভঙ্গ হয়ে যায়।

 গ্রেফতার ও মৃত্যুদণ্ড 
ইতিহাসবিদ আসাদ আহমদ ধারণা করেন, মুহাম্মদ ইবনুল আশ‘আসের সঙ্গে সিজিস্তানে পালিয়ে যান এবং পরে তিনি জুম্বিলের নিকট আশ্রয় গ্রহণ করেন। তবে যাই হোক না কেন, এক পর্যায়ে তিনি ইবনুল আশ‘য়াস ও তাঁর বিদ্রোহী দল থেকে পৃথক হয়ে যান। এরপর তিনি খুরাসানে অবস্থান নেন এবং আবদুর রহমান ইবনে আব্বাস আল-হাশিমির প্রতি আনুগত্য ঘোষণা করেন। পরবর্তীতে খুরাসানের গভর্নর ইয়াজিদ ইবনুল মুহাল্লাব তাকে গ্রেফতার করেন। ইয়াযিদ তাকে হাজ্জাজ বিন ইউসুফের নিকট প্রেরণ করেন এবং হাজ্জাজ তাকে তলব করে তার বিরুদ্ধে অসন্তোষ সৃষ্টিকারী ও বিদ্রোহী হওয়ার অভিযোগ আনেন। অতপর তাকে মৃত্যুদণ্ড প্রদান করা হয়।

 বংশধর 
তাঁর একাধিক দাসী উপপত্নী ছিল এবং তাঁদের গর্ভে তাঁর কয়েকজন সন্তান জন্মলাভ করেন। তার বংশধররা রাজনৈতিক বা সামরিক কর্মকাণ্ডে সক্রিয়ভাবে জড়িত ছিলেন না। তবে তাদের মধ্যে কয়েকজন ঐতিহাসিক ও হাদিস বর্ণনাকারী হিসেবে পরিচিতি লাভ করেন। 

তার পুত্র ইসমাঈল ও নাতি আবু বকর ইবনে ইসমাঈল নবম শতাব্দীর বিশিষ্ট ইতিহাসবিদ আল-তাবারির রচনা তথ্যসূত্র হিসেবে উদ্ধত হয়েছেন এবং আল-তাবারির ঐতিহাসিক গ্রন্থে তাদের বর্ণনা উল্লেখ করা হয়েছে।

 তথ্যসূত্র 
বিষয়শ্রেণী:মুসলিম সেনাপতি
বিষয়শ্রেণী:উমাইয়া খিলাফতের বিরুদ্ধে বিদ্রোহ
বিষয়শ্রেণী:৭০২-এ মৃত্যু
বিষয়শ্রেণী:তাবেয়ী

 গ্রন্থপঞ্জি